World Trade Centereiden tuhosta 17 vuotta sitten pakoon ehtinyt mies oli yksi Nairobin hyökkäyksen kuolonuhreista.

Al-Shabaabin terroristit iskivät rynnäkkökiväärein ja pommein hotelliin Nairobissa tiistaina. EPA / AOP

Somalialainen, al-Qaidan verkostoon kuuluva terroristiryhmä al-Shabaab iski tiistaina hotellikompleksiin Nairobissa sillä seurauksella, että ainakin 21 ihmistä menetti henkensä. Tuoreen uhriluvun ilmoitti poliisipäällikkö Kenian tv:ssä myöhään keskiviikkona.

Yksi heistä oli yhdysvaltalainen liikemies Jason Spindler, 40. Viranomaiset eivät ole häntä nimenneet, mutta hänen äitinsä ja veljensä ovat vahvistaneet miehen kuoleman Facebookissa ja yhdysvaltalaismedialle.

– Jason oli 9/11-selviytyjä ja taistelija. Olen varma, että hän antoi heille kovan vastuksen! miehen veli Jonathan kirjoitti Facebookissa.

Syyskuun 11. päivänä vuonna 2001 Spindler oli New Yorkissa työpaikallaan yhdessä World Trade Center -rakennuksista, kun al-Qaidan terroristit lensivät matkustajakoneilla päin pilvenpiirtäjiä. Hän ehti pakoon ennen tornien sortumista, joka vei hengen noin 3 000 ihmiseltä.

– Hän yritti saada aikaan positiivista muutosta kehitysmaissa.

– On niin surullista, että niin loistava nuori ihminen menetetään terrorismille, Spindlerin äiti Sarah kommentoi NBC:lle.

Kolmelta iltapäivällä tiistaina alkaneeseen iskuun osallistui Kenian viranomaisten mukaan viisi terroristia. Yksi laukaisi itsemurhapommin ja turvallisuusjoukot surmasivat loput. Kaksi viimeistä ammuttiin vasta keskiviikkoaamuna.

Iskun kohteeksi joutuneesta Dusit-hotellikompleksista evakuoitiin noin 700 siviiliä.

Kenian Punaisen ristin mukaan 21 kuolleen lisäksi ainakin 30 ihmistä haavoittui. Spindlerin lisäksi surmansa sai neljä muuta ulkomaalaista, joista yksi oli britti ja kolme muualta Afrikasta. Kolmikon kansalaisuuksia ei ole kerrottu julkisuuteen. Loput 16 olivat kenialaisia ja yksi heistä oli poliisi.

Juttua muokattu klo 21.37: Päivitetty uhriluku ja tiedot uhrien kansalaisuuksista.